En lejlighed på sjette sal ved Stjernepladsen i Aalborg er brændt og er nu ubeboelig.

Ifølge Anders Brosbøl, der er indsatsleder hos Nordjyllands Beredskab, ankom brandvæsenet til en boligblok med 12 lejligheder, hvor der skulle handles hurtigt for at få slukket branden i en af dem. - Vi ankom til en lejlighed efter en anmeldelse om brand omkring 17.30, hvor der var gået ild i en gryde hjemme hos en ung kvinde. Hun kom ikke til skade, men lejligheden er røg- og sodskadet og er nu ubeboelig, siger Anders Brosbøl. Han fortæller, at der er en vigtig pointe at tage med fra hændelsen. - Den unge kvinde havde ingen indboforsikring. Husk indboforsikring, lige meget om du er ung eller gammel, lyder rådet fra indsatslederen.